東征行
作者：王建
朝代：唐

paragraphs: 桐栢水西賊星落，梟雛夜飛林木惡。
相國刻日波濤清，當朝自請東南征。
舍人爲賓侍郎副，曉覺蓬萊欠珮聲。
玉階舞蹈謝旌節，生死向前山可穴。
同時賜馬幷賜衣，御樓看帶弓刀發。
馬前猛士三百人，金書左右紅旗新。
司庖常膳皆得對，好事將軍封爾身。
男兒生殺在手裏，營門老將皆憂死。
曈曈白日當南山，不立功名終不還。